ሞሮኮ ወደ አፍሪካ ህብረት አባልነት እንድተመለስ ተወሰነ
ሞሮኮ ከረጅም ዓመታት ቆይታ በኋላ ወደ አፍርካ ህብረት አባልነት እንድትመለስ ተወሰነ።ህብረቱ በ28ኛ መደበኛ ጉባዔው ሞሮኮን ወደ አባልነት እንድትመለስ ትናንት በተሰጠው ድምጽ ከ53 የአፍሪካ ህብረት አባል አገራት ውስጥ የ39ኙ ድጋፍ አግኝታለች ፡፡አልጄሪያና ደቡብ አፍሪካ ግን መመለሷን የተቃወሙ አገሮች ናቸው ።የሞሮኮ ንጉስ መሐመድ  ዛሬ ባሰሙት ንግግር ፤ሞሮኮ ከበርካታ ዓመታት በኋላ ወደ አፍሪካ ህብረት መቀላቀሏ ለሞሮኮ ህዝብና መንግስት ታላቅ ቀን መሆኑን ገልጸዋል ፡፡ስለሆነም ሞሮኮ ከአፍሪካ አገራት አንድነቷን በተለይም በኃይል ምንጭና በሰው ሰራሽ ማዳበሪያ ረገድ ያላትን የሁለትዮሽ ግንኙነት አጠናክራ እንድምትቀጥል አስታውቀዋል ፡፡አዲሱ የአፍሪካ  ህብረት ሊቀመንበር ሞሮኮን እንኳን በደህና መጣሽ ካሉ በኋላ አገሪቱ ህብረቱን ለማጠናከር የበኩሏን ድርሻ እንድትወጣ አሳስበዋል ፡፡እንደ አውሮፓውያን አቆጣጠር በ1984 ራሷን ከወቅቱ የአፍሪካ አንድነት ድርጅት የነጠለችው ሞሮኮ ግዛቴ የምትላትን ሰሐራዊ ዴሞክራቲክ ዓረብ ሪፐብሊክን በአባልነት መቀበሉ ሳቢያ በይፏ ማግለሏ የሚታወስ ነው።ይሁንና ባለፈው ዓመት በሩዋንዳ መዲና ኪጋሊ በተካሄደው የአፍሪካ ህብረት የመሪዎች ጉባዔ  ሞሮኮ ዳግም ወደ ህብረቱ ለመመለስ ጥያቄዋን በይፋ ማቅረቧ ይታወቃል ።ሞሮኮ የአፍሪካ ህብረት በሰሃራዊ ዓረብ ሪፓብሊክ የያዘውን አቋም ተቀብላ ነው ወደ አባልነት የተመለሰችው።